Source: http://www.tukes.fi/fi/Palvelut/Usein-kysyttya-UUSI/Painelaitteet/Kattilalaitokset/
Timestamp: 2017-10-20 21:45:07+00:00

Document:
﻿ Kattilalaitokset - Tukes
Etusivu > Tietopalvelut > Usein kysyttyä > Painelaitteet > Kattilalaitokset
Mitä tarkoittaa A-koneenhoitajan koulutus, joka vaaditaan A-koneenhoitajan kirjan saamiseksi. Missä tällaista koulutusta annetaan ja riittäisikö minun nykyinen koneteknikon koulutus?
Olen töissä kattilalaitoksessa. Minulta on kysytty halukkuutta käytön valvojan tehtäviin. Katsoin asetusta 891/1999 kattilalaitoksen käytön valvojien pätevyyskirjoista. Käytön valvonnassa tarvittaisiin A-koneenhoitajan kirja. Minulla on vaadittava työkokemus, mutta mitä tarkoittaa A-koneenhoitajan koulutus, joka vaaditaan A-koneenhoitajan kirjan saamiseksi. Missä tällaista koulutusta annetaan ja riittäisikö minun nykyinen koneteknikon koulutus?
Vastaus: Asetuksen 891/1999 13 § 2 momentin mukaan ennen 29.11.1999 hankittu ja vanhan asetuksen 213/1978 vaatimukset täyttävä koulutus kelpaa pätevyyskirjan myöntämisen perusteeksi vuoden 2004 loppuun asti, eli sinun on tarkasteltava täyttääkö koulutuksesi 213/1978 4 §:n vaatimukset. TUKESin tietämän mukaan A-koneenhoitajan koulutusta ei (vielä) ole missään järjestetty. Pätevyyskirjoja haetaan hyväksytyltä laitokselta.
Kattilalaitoksessa on useita 2-5 MW höyrykattiloita. Tarvitaanko näille vaaran arvioitia?
Jos yhdenkään höyrykattilan teho ei ole yli 6 MW eikä kattiloita ole sijoitettu maan alle, vaaran arviointia ei tarvita. KTMp 953/1999 20 §:ssä annettu raja 6 MW ei tarkoita kattiloiden yhteenlaskettua tehoa.
Jos kattilalaitoksessa on useita pieniä höyrykattiloita, voidaanko niitä valvoa jaksottaisesti?
Jos yhdenkään höyrykattilan teho ei ole yli 20 MW, voidaan niitä valvoa jaksottaisesti (tai 40 MW/60 MW, ks. tarkemmin KTMp 953/1999, 28 §). Jaksottaisen käytön valvonnan rajat, esimerkiksi 20 MW, eivät tarkoita kattiloiden yhteenlaskettua tehoa.
Saako kiinteän polttoaineen kattilaa käyttää jaksottaisessa valvonnassa (KTMp 953/1999 28 §), jos sitä silloin käytetään enintään 20 MW:n teholla, kun jatkuvassa käytön valvonnassa sitä käytetään täydellä 28 MW:n teholla?
V: Ei saa. Pykälät tarkoittavat teholla kyseisen kattilan suurinta tehoa (ks. määritelmä 2 §:ssä). Katso myös 28 § 3-4 momentit, jossa on käsitelty 20-40 MW kiinteän polttoaineen kattiloita.
Käytön valvoja valvoo useita eri kattilalaitoksia, joista osassa on kaksi tai useampi rekisteröitävä kattila. Pitääkö tarvittavaa pätevyyskirjaa selvitettäessä laskea kaikkien kattiloiden teholuvut yhteen?
Ei. Tarvittava käytön valvojan pätevyyskirja lasketaan kattilalaitoskohtaisesti eli kussakin kattilalaitoksessa selvitetään rekisteröityjen kattiloiden yhteenlaskettu teholuku (ks. laskentatapa tarkemmin KTMp painelaiteturvallisuudesta 953/1999, 2 §, kohta 7 ja 24 §). Tarvittava pätevyyskirja määräytyy sen kattilalaitoksen mukaan, jota valvottaessa pätevyysvaatimus olisi korkein.
Voidaanko kauko- tai miehittämättömässä käytössä olevassa kattilalaitoksessa siirtyä sellaisenaan jaksottaiseen käytön valvontaan?
Ei. Tarkastuslaitoksen on tehtävä rekisteröidylle höyry- tai kuumavesikattilalle muutostarkastus ennen jaksottaiseen käytön valvontaan siirtymistä (KTMp 953/1999, 16 §, 3 mom). Muutostarkastuksessa tarkastuslaitos tarkastaa, että kattilalaitos sekä sen varustelu ja käytön valvonta täyttävät jaksottaisen käytön valvonnan edellytykset (KTMp 953/1999, 28 §).
Kaukokäyttöön hyväksyttyä kattilalaitosta saadaan käyttää kaukokäytössä vuoden 2001 loppuun saakka, ellei TUKES katso perustelluksi tätä aikaisempaa luopumista kaukokäytöstä. Kaukokäytössä olevassa kattilalaitoksessa saadaan siirtyä jaksottaiseen käytön valvontaan vasta tarkastuslaitoksen tekemän käyttö- tai muutostarkastuksen tarkastuksen jälkeen (KTMp 953/1999, 42 §, 3 mom).
Kattilassa ei voitu vanhojen säädösten rajojen vuoksi sallia miehittämätöntä käyttöä. Voidaanko jaksottaiseen käytön valvontaan siirtyä suoraan, jos kattilan teho on uusien säädösten mukaisissa rajoissa (KTMp 953/1999, 28 §)?
Ei. Jos rekisteröityä höyry-tai kuumavesikattilaa ei vanhassa lainsäädännössä voitu hyväksyä miehittämättömään käyttöön, mutta uusien säädösten rajojen perusteella jaksottainen käytön valvonta olisi mahdollista, voidaan jaksottaiseen käytön valvontaan siirtyä vasta tarkastuslaitoksen tekemän käyttö- tai muutostarkastuksen jälkeen (KTMp 953/1999, 42 §, 2 mom). Tarkastuksessa tarkastuslaitos tarkastaa, että kattilalaitos sekä sen varustelu ja käytön valvonta täyttävät jaksottaisen käytön valvonnan edellytykset (KTMp 953/1999, 28 §).
Vanha paineastia-asetus (549/1973, 26 § 5 mom) ei ole edellyttänyt pätevyyskirjaa, eikä minulla sitä ole. Kattilat ovat rekisteröitäviä myös uuden säädöstön mukaisesti. Voinko jatkaa käytön valvojana?
Toimin käytön valvojana kattilalaitoksessa, jossa on läpivirtauskattila (höyrykattila), jonka suurin sallittu käyttöpaine on 12 bar ja teho 1,3 MW. Vanha paineastia-asetus (549/1973, 26 § 5 mom) ei ole edellyttänyt pätevyyskirjaa, eikä minulla sitä ole. Kattilat ovat rekisteröitäviä myös uuden säädöstön mukaisesti. Voinko jatkaa käytön valvojana?
Vastaus: Kyllä. KTM:n painelaiteturvallisuuspäätös edellyttää, että tällaisen rekisteröitävän höyrykattilan käytön valvojalla pitää olla pätevyyskirjana vähintään B-koneenhoitajakirja. Päätöksen siirtymäsäännöksen perusteella saa henkilö, joka on vanhojen säädösten mukaisesti todettu päteväksi käytön valvojaksi, kuitenkin edelleen jatkaa tehtävässään, vaikka pätevyyskirjaa ei olisi (KTMp 953/1999, 24 § ja 42 §).
Mitä tarkoittaa "luokkaa alempi pätevyys" (953/1999, 24 § 2 ja 4 mom), kun perusvaatimuksena on B-koneenhoitajakirja?
Tällöin "luokkaa alempi pätevyys" tarkoittaa, että kattilalaitoksen käytön valvojan (tai käytön varavalvojan) on täytettävä painelaitelain (869/1999, 10 §) yleiset vaatimukset pätevyydestä ja asiantuntemuksesta, jotka ovat "tehtävään vaadittu pätevyys ja riittäväksi katsottava painelaitteen rakennetta, käyttöä ja kunnossapitoa koskeva asiantuntemus". Pätevyyskirjaa ei edellytetä. Omistajan tai haltijan on huolehdittava, että nimettävä henkilö täyttää nämä vaatimukset ja henkilö saa tarvittavan työnopastuksen tehtäväänsä.
Minkälainen pätevyys edellytetään kattilalaitoksessa käytön valvojalta, jos siellä on vain kuumavesikattiloita, ja suurin sallittu käyttöpaine on enintään 16 bar ja teholuku enintään 40 bar·MW ?
Käytön valvojalta ei edellytetä pätevyyskirjaa. Yleiset pätevyysvaatimukset on esitetty painelaitelain (869/1999) 10 §:ssä. KTM:n painelaiteturvallisuuspäätöksessä tarkoitettu "luokkaa alempi pätevyys" (KTMp 953/1999, 24 § 2 mom) on B-koneenhoitajankirjan osalta "ei pätevyyskirjaa"
KTM:n painelaiteturvallisuuspäätöksen mukaan paisuntasäiliö luetaan kuumavesikattilaan kuuluvaksi (KTMp 953/1999, 2 § 1 mom 3 kohta). Tarkoittaako tämä sitä, että rekisteröitävän kuumavesikattilan paisuntasäiliö rekisteröidään...
KTM:n painelaiteturvallisuuspäätöksen mukaan paisuntasäiliö luetaan kuumavesikattilaan kuuluvaksi (KTMp 953/1999, 2 § 1 mom 3 kohta). Tarkoittaako tämä sitä, että rekisteröitävän kuumavesikattilan paisuntasäiliö rekisteröidään kuumavesikattilan osana samalla K-rekisterinumerolla ja paisuntasäiliö tarkastetaan kuumavesikattilan määräaikaistarkastuksissa?
Vastaus: Paisuntasäiliö rekisteröidään kattilan osana ja tarkastetaan kuumavesikattilan määräaikaistarkastuksissa, jos
paisuntasäiliö vastaanottaa välittömästi kattilan veden laajenemisen eikä kattilavesi kierrä sitä ennen muualla, esim. laitoksen prosessissa tai lämmönvaihtimessa yms.
kattilalla ja paisuntasäiliöllä on yhteinen varolaite
Niissä harvoissa tapauksissa, jossa kattila ei ole rekisteröitävä, mutta paisuntasäiliö pitäisi rekisteröidä painesäiliönä, paisuntasäiliö rekisteröidään A-rekisterinumerolla ja määräaikaistarkastetaan painesäiliönä (KTMp 953/1999, 3 § 1 mom 7 kohta ja 8b kohta).
Kattilalaitos valmistuu vuoden 2000 lopulla ja kattilalle tehdään silloin ensimmäinen määräaikaistarkastus. Pitääkö vaaran arvioinnin olla silloin tehty?
Ei. KTM:n painelaiteturvallisuuspäätöksen mukaan tarkastuslaitoksen on tarkastettava kattilalaitoksen ensimmäisessä määräaikaistarkastuksessa, että vaaran arviointi on tehty asianmukaisesti. Päätöksen siirtymäsäännöksen perusteella voidaan vaaran arvioinnin tekemistä kuitenkin lykätä. Vaaran arviointi on esitettävä tarkastuslaitokselle viimeistään ensimmäisessä vuoden 2001 jälkeen tehtävässä määräaikaistarkastuksessa (KTMp 953/1999, 11 §, 20 § ja 43 §).
Huom.!: Vaaran arviointi ja vaaran arvioinnin siirtymäsäännös eivät tarkoita KTM:n painelaitepäätöksen 938/1999 (painelaitedirektiivin) edellyttämää vaaroja koskevaa selvitystä, jos kattila suunnitellaan ja valmistetaan painelaitepäätöksen mukaisesti.
Asennamme pienen lämpökeskuksen rakennuksen kellaritiloihin maan alle. Pitääkö tällaiselle kattilalaitokselle tehdä vaaran arviointi, jos siellä ei ole rekisteröitäviä kattiloita?
Ei. Maanalaisen kattilalaitoksen vaaran arviointi pitää tehdä vain, jos siellä on rekisteröitäviä höyry- tai kuumavesikattiloita (ks. KTMp 953/1999, 43 §). Maan alle sijoitettavan kattilalaitoksen turvallisuudessa on vuoto- ja räjähdystapausten varalta otettava erityisesti huomioon paineenpurkautumisreitit sekä hyvin sijoitetut ja toimivat uloskäynnit.
Onko koekäytöllä oltava käytön valvoja ja edellytetäänkö, että käytön valvojalla on oltava Suomen käyttösäädöksissä vaadittu pätevyys (esim. pätevyyskirja)?
Maahantuotua rekisteröitävää kattilaa koekäytetään. Koekäyttö tapahtuu käyttöpaikalla Suomessa. Koekäytössä kokeillaan mm. kattilan toimintoja. Koekäyttö tapahtuu ulkomaisen valmistajan (toimittajan) vastuulla, ja sen toteutuksesta vastaa valmistajan henkilökunta. Kattila luovutetaan tilaajalle koekäytön jälkeen. Onko koekäytöllä oltava käytön valvoja ja edellytetäänkö, että käytön valvojalla on oltava Suomen käyttösäädöksissä vaadittu pätevyys (esim. pätevyyskirja)?
Vastaus: Koekäyttö on painelaitteen käyttämistä. Kattilan tilaajan (omistaja/haltija) on noudatettava koekäytössä painelaitelain (869/1999) 10 §:n velvoitteita.
Velvoitteet koskevat myös toimittajaa niin kauan, kuin toimittaja on omistajana ennen kattilan luovutusta. Toimittaja saattaa myös katsoa, että kyseessä on tiettyyn rajaan asti painelaitepäätöksen 938/1999 (painelaitedirektiivin) mukainen toiminta, josta toimittaja vastaa painelaitepäätöksen mukaisesti. Tällöin toimittajan on kuitenkin otettava huomioon myös tilaajan toimitiloissa tapahtuvaan toimintaan kohdistuvat tilaajan turvallisuustarpeet. Toimittaja ja tilaaja sopivat tilanteen mukaan keskenään, kuinka turvallisuus varmistetaan asennuspaikalla Suomessa tapahtuvan koekäytön aikana.
Koekäytölle on nimettävä käytön valvoja, jonka on täytettävä painelaiteturvallisuuspäätöksen (953/1999) 24 ja 25 §:n pätevyysvaatimukset. Koekäyttöä valvomaan voidaan nimetä myös Euroopan talousalueeseen kuuluvassa maassa vastaavaan toimintaan pätevä henkilö; ks. asetus 891/1999, 12 § ja KTMp 953/1999, 38 §. Huom. myös Euroopan yhteisön perustamissopimus ja direktiivi 1999/42/EY tutkintotodistusten tunnustamisjärjestelmän perustamisesta jne.) http://europa.eu.int/eur-lex/pri/fi/oj/dat/1999/l_201/l_20119990731fi00770093.pdf
Lämpökeskuksen kuumavesikattilan tehoa aiotaan korottaa alkuperäisestä suunnittelutehosta. Kattilaa lämmitetään kiinteällä polttoaineella (hake) ja kattila on rakenteeltaan tulitorvi-tuliputkikattila. Edellyttääkö tehon korotus tarkastusta?
Kyllä. Kattilan tehon korotuksen turvallisuus on varmistettava muutostarkastuksessa painelaiteturvallisuuspäätöksen (953/1999) 16 §:n mukaisesti. Kattilan mahdollisten rakenteellisten muutosten suhteen on noudatettava päätöksen (953/1999) 37 §:n menettelyitä painelaitteen asennus-, korjaus- ja muutostöistä; ks. myös TUKESin tiedote 30.6.2004.
Tehon korotuksesta on laadittava muutossuunnitelma. Muutossuunnitelmassa on esitettävä lämpötekninen laskelma ja teholaskelma. Muutossuunnitelmassa on selvitettävä tehon korotuksen vaatimat kattilan rakenteelliset muutokset, esim. kattilan lämpöpinnan lisääminen. Muutossuunnitelmassa on oltava mitoituslaskelmat, jos tehon korotus edellyttää sallittujen käyttöarvojen muuttamista, esim. lämpötilan korotusta. Muutossuunnitelmassa on tarkasteltava teholaskelman perusteella, että kattilan varoventtiili(e)n puhallusteho on riittävä. Lisäksi on tarkasteltava kattilan muiden varusteiden riittävyyttä korotetulle teholle ja mahdolliselle sallittujen käyttöarvojen muutokselle.
Tarkastuslaitos tarkastaa kattilan rakenteellisten muutosten toteutuksen asianmukaisuuden päätöksen (953/1999) 37 §:n mukaisesti; esim. paineenkestoon vaikuttavien rakenteiden hitsaustyöt.
Muutosten toteuttamisen jälkeen tarkastuslaitos tekee kattilalle muutostarkastuksen päätöksen (953/1999) 16 §:n mukaisesti. Tällöin tarkastetaan mm. kattilan varoventtiili(e)n ja muiden varusteiden riittävyys sekä toiminta. Muutostarkastuksessa on kattilan kilpeen merkittävä uusi korotettu teho ja mahdolliset uudet sallitut käyttöarvot (esim. korotettu lämpötila, jos tehon korotus sitä edellyttää).
Tehon korotuksessa ei yleensä ole kyse niin merkittävästä painelaitteen muutoksesta, että se edellyttäisi CE-merkintää; vrt. painelaitedirektiivin soveltamisohje 1/3.
Kattilan alkuperäisen valmistajan vastuu ei päde tehon korotukselle ja sen edellyttämille rakenteellisille muutoksille tai varustelun muutoksille.

References: § 2
 § 3
 § 5
 § 5
 § 2
 § 2
 § 1
 § 1
 § 1